將進酒
作者：白玉蟾
朝代：宋

paragraphs: 秋山蒼蒼秋雲黄，鴉浴咸池忽扶桑。
一月二十九日醉，百年三萬六千場。
嗟君千丈擎天手，而有萬卷懸河口。
亂花飛絮心擾擾，不如中山千日酒。
黄鑿落，赤叵羅。
姑射真人注寶雪，廣寒仙子行金波。
玉蛆初泛松花露，瓊螺再薦椒花雨。
米大功名何足數，鴻毛利害奚自苦。
醉則已，睡則休。
水浩浩，天悠悠。
君知否，昔在甲辰堯嗣位，迄今嘉定之辛巳。
其中三千六百年，幾度寒楓逐逝川。